Jari Aarnio huolehti kiinniottonsa jälkeen siitä, että kuorikate on levitettävä pian kukkapenkin päälle.

Jari Aarnio ja asianajaja Riitta Leppiniemi oikeudessa kesäkuun alussa. JOHN PALMéN

Jari Aarnioon liittyvässä huumejutun oikeudenkäynnissä kuultiin tänään puhelu, jonka Aarnion alainen soitti tämän vaimolle sen jälkeen, kun Aarnio oli otettu kiinni marraskuussa 2013.

Alainen kävi tapaamassa Aarniota vankilassa pian kiinnioton jälkeen, jolloin tämä pyysi häntä levittämään Porvoon talon tontille kuorikatetta kukkapenkereen päälle. Tuosta kukkapenkistä löytyi myöhemmin kotietsinnässä 64 800 euroa käteistä rahaa.

Aarnion mukaan rahakätkö oli lavastus. Syyttäjien mukaan kuorikatteen levityksen tarkoitus oli peittää rahakätkö.

Tontille tehtiin kotietsintä Aarnion kiinniottoa seuraavana päivänä. Tuolloin rahakätkö ei löytynyt, vaan vasta toukokuussa 2014. Tämä todistaa Aarnion mielestä sen, että rahat on tuotu sinne vasta myöhemmin. Rahoista ei myöskään löytynyt Aarnion sormenjälkiä.

Yhdessä levitettiin

Syyttäjät soittivat tänään oikeudessa todisteena puhelun, jossa alainen soittaa Aarnion vaimolle ja puhuu kuorikatteen levittämisen tärkeydestä.

– Se (Aarnio) sanoi, että kuorikate pitää levittää, että se kaivinkonekuski heittää sitä johonkin kulmaan. Se sanoi, että se on tärkeä juttu, ylikonstaapeli kertoo puhelimessa Aarnion vaimolle.

Vaimo tietää selvästi asian tärkeydestä. Alainen kysyy vaimolta mistä kukkapenkin kulmasta on kyse ja vaimo tietää vastauksen.

– Kun katsotaan alhaalta, niin mun mielestä oikea. Mä ymmärsin, että se olisi pitänyt kolmeen tasoon laittaa, oikealle puolelle.

Ylikonstaapelin mukaan lopulta hän ja toinen Aarnion alainen sekä kaivinkonekuski levittivät kuorikatteen kukkapenkin päälle yhdessä.

– Tämän puhelun jälkeen olet ollut levittämässä sitä kuorikatetta? syyttäjä Pihla Keto-Huovinen kysyi.

– Kyllä, mutta en muista oliko se vasta seuraavalla viikolla. Siellä oli tämä traktorikuski, minä ja (toinen alainen). Siinä yhteydessä kun levitettiin sitä, niin sinne tuli Helsingin Sanomien kaksi toimittajaa. Ajoin heidät sieltä pois, alainen kertoi.

Neuvoja kuulusteluun

Puhelusta ilmeni myös, että vaimo on menossa poliisikuulusteluihin seuraavana päivänä. Rikosylikonstaapeli antaa vaimolle neuvoja kuulusteluihin.

– Alkuun tulee helppoja kysymyksiä, sitten vaikeutuu. Kaikkein paras on, ettei vastaa mihinkään. Toi on Jarin juttu, Jari on epäiltynä, Jari kyllä vastaa siihen. Teillä ei ole osaa eikä arpaa siihen, alainen sanoo.

Vaimo myötäilee toisessa päässä. Puhelun aikana rikosylikonstaapeli pyytää Aarnion vaimoa soittamaan hänelle kun kuulustelut ovat ohi.

Aarniolle rikosylikonstaapeli ei lyhyen vankilatapaamisen aikana kertonut, että tämän vaimo on menossa kuulusteluun seuraavana päivänä.

– En halunnut lisätä hänen (Aarnio) huoliaan, alainen perusteli.

Rikosylikonstaapeli ihmetteli ylipäätään, miten hän saattoi päästä tapaamaan Aarniota vankilaan heti tämän kiinnioton jälkeen. Tapaaminen oli hyvin lyhyt ja keskustelu käytiin sellin luukun kautta.

”Vie itse”

Rikosylikonstaapelin mukaan huumepoliisissa käytiin keskustelu Aarnion kiinnioton jälkeen, että jonkun pitäisi viedä Aarniolle kahvia ja akuutteja tavaroita vankilaan. Ylikonstaapeli valikoitui viejäksi, koska hänen kotonaan oli vedenkeitin, ”kirjoja joista Aarnio saattaa pitää” ja vankila oli hänen kotimatkallaan.

– Kävin kotona ja kaupassa. Soitin Vantaan poliisivankilaan, esittelin itseni ja kerroin, että olisin tuomassa yhdelle pidätetylle tavaroita. Vartija kysyi kenelle ja kun kerroin, että Aarniolle, hän rupesi naureskelemaan, että tämä on vähän outo tilanne, poliisimies kertoi oikeudessa.

Vartija sanoi asian onnistuvan. Hän lupasi tulla takaportille ylikonstaapelia vastaan.

– Näytin virkamerkkini ja menin sisään. Näytin kaikki tavarat, joita olin antamassa Jarille. Minulla oli oletuksena, että vartijat ottaa nämä tavarat, niin kuin yleensä aina. Mutta vartija sanoikin, että vie itse.

Ylikonstaapelin mukaan Aarnio nukkui sellissään ja oli hyvin hämmästynyt, kun näki alaisensa kasvot sellin ovella.

– Vein kolme kirjaa hänelle. Jari sanoi, että sen kuorikatteen levittämisen voisi hoitaa. Se puhui kaivurista, joka voisi hoitaa sen. Käsitin, että kyse on isosta alueesta. Jari sanoi, että se on mahdollisesti oikealla kulmalla. Se oli suurinpiirtein keskustelu, joka käytiin.

Auttamisenhalu

Aarnion vaimoon alainen kertoi ottaneensa yhteyttä jo aiemmin samana päivänä, koska hän halusi auttaa perhettä.

– Vaimo oli aikamoisessa sokissa tästä Jarin kiinniotosta. Halusin tukea häntä. Hän kertoi menevänsä kuulusteluun. Kerroin hänelle mitkä oikeudet ja velvollisuudet hänellä on.

– Auttamishalu oli syy ottaa yhteyttä. Se on ihan inhimillistä toimintaa, alainen perusteli.

Rikosylikonstaapelia kuultiin tänään koko päivä oikeudessa. Häntä syytetään törkeästä virka-aseman väärinkäyttämisestä ja virkavelvollisuuden rikkomisesta.

Ensi viikolla salissa ryhdytään kuulemaan todistajia.